Oscar dalk al uit tronk wanneer appèlsaak aangehoor wordOscar Pistorius tydens sy hofsaak. Argiefforo: Siphiwe Sibeko/Reuters/Pool Pistorius is in September skuldig bevind aan strafbare manslag nadat hy sy vriendin Reeva Steenkamp op 14 Februarie 2013 deur ŉ geslote toiletdeur in sy huis in Pretoria doodgeskiet het. Hy was glo onder die indruk dat sy ŉ inbreker was. Hy is tot vyf jaar tronkstraf gevonnis. Pistorius is gevonnis ingevolge art. 276 (1)(i) van die Strafproseswet waarvolgens hy ŉ sesde (tien maande) van sy vonnis moet uitdien voordat die nasionale kommissaris van korrektiewe dienste dit kan oorweeg om sy vonnis in korrektiewe toesig om te skakel. Pistorius dien sedert 21 Oktober verlede jaar tronkstraf uit wat beteken dat hy op 21 Augustus tien maande tronkstraf uitgedien het. Intussen sal die staat se appèlaansoek teen Pistorius se skuldigbevinding aan strafbare manslag in November in die Appèlhof in Bloemfontein aangehoor word. Paul Myburgh, registrateur van die Appèlhof, het in ŉ e-pos aan African News Agency bevestig ŉ presiese datum in November moet nog vasgestel word. Meer besonderhede was nie dadelik beskikbaar nie. Regter Thokozile Masipa het in Maart Pistorius se aansoek om te appelleer teen die hof se besluit dat die staat mag appelleer, van die rol geskrap. “Ek is nie tevrede dat hierdie die korrekte hof is om hierdie aansoek aan te hoor nie,” het Masipa in haar uitspraak gesê. “Daar is regtig niks nuut in die voorleggings van die aansoeker se regspan nie. Na my mening sal dit ’n hersiening van my eie besluit wees indien ek die aansoek oorweeg. Ek dink ook dit sal prosedureel verkeerd wees om die aansoek toe te staan of te weier.”